钦定古今图书集成/明伦汇编/官常典/第323卷 > 薛三才
## 钦定古今图书集成/明伦汇编/官常典/第323卷 > 薛三才

按《明外史》本传：“三才字中孺，定海人。万历十四年进
士。改庶吉士，授兵科给事中。李成梁奏败土蛮子卜
言，帝已告庙宣捷，三才再疏论其欺罔。火落赤犯洮
河，总督梅友松、巡抚赵可怀言其志掠番，非犯顺，三
才力驳之。兵部推故总兵官李应祥，佥书南京右府，
三才言应祥贿败褫官，不当复，应祥，遂勒免。累迁礼”
科都给事中。秦王请封奉国中尉，谊为郡王，三才言非制。朝鲜王李昖以长子疾，请立次子堚为嗣，三
才争不可。湖广贡鲊不如制，贬布政使武尚耕等官。
给事中张涛言事被謪，三才并论救，坐夺俸。出为湖
广右参政，就迁其地按察使，左右布政使。三十一年，
楚宗人华等二十九人，讦楚王华奎非“恭王子。”大
学士沈一贯右王，下巡抚赵可怀等勘治。三才心知
王伪，以诏旨严切，不敢争。华遂夺爵，锢高墙，馀论
罪有差。诸宗人愤甚。而王进万金助大工，又购玉带、
名马、珍玩，载以巨舰，入都谢当路。宗人蕴𨱅等率众
百馀挟刄渡江，邀之汉阳，冀得所遗朝贵书，书不得，
亡赖者遂攫其货。可怀闻，急遣副使周应治往捕，获
三十馀人，裸其体，桎梏之，鸣金鼓而入，尽系之狱。诸
宗噪军门，擅释系者。应治至，众争殴之。应治窜可怀
署内，宗人随入。可怀急出解谕，语过激，诸宗群詈之。
视案上奏草，言剽夺上供物，于是群殴可怀立毙。时
变起仓猝，独三才与按察使李涛在，好言晓之，稍稍
解去。乃密授意诸郡王，计縻诸宗人，乱乃定。巡按御
史吴楷奏闻，一贯言：“楚人好乱，请亟遣巡抚集兵捕。”
都御史温纯议即用三才，而一贯用右布政使梁云
龙命未至。楷惑流言，奏逆宗克期举事，谋据南都。一
贯请发兵。帝震怒，立诏南京、郧阳、江西、河南勒兵进
讨。一贯又言：“逆宗无状，指斥乘舆，诬陛下纳贿庇王。”
帝益怒，捕之急，而宗人居城中自如，无一人逸。及楷
以荆州兵至，乱已定。云龙命亦至，诸宗人悉就缚。楷
等欲实前疏，妄言一鼓就擒，而邻镇兵来者不止，檄
止之，乃安。云龙列五等以上。诏戮二人，赐四人自尽，
锢高墙者二十三人，降革者四十人。三才引疾去。其
后御史潘之祥追论楚狱，言“当时无有为平反者”，词
颇侵三才。三才督蓟边，奏辨，且乞罢。帝不问。征拜右
副都御史，巡抚宣府。进兵部右侍郎，总督蓟、辽、保定
军务。严饬所部，增赏者与失律同科，将吏无敢妄增
者。虎墩兔入犯，三才议停其市赏，叩关设誓，乃奏复
之。四十五年召为兵部尚书，协理戎政。崔景荣去，兼
署兵部事。明年四月以劳卒官。赠太子太保，谥恭敏。